**АБАЙ ӨЛЕҢДЕРІНІҢ ЗЕРТТЕЛУ ТАРИХЫ**

**Нұрғалы Іңкәр Сырымқызы, ағылшын тілі пәні мұғалімі**

*Семей қаласы, «Дарынды балаларға арналған Ш. Уалиханов атындағы «Жас Ұлан» арнайы ерлер мектеп – лицей – интернаты»*

Мақаланың өзектілігі. Ұлыларды ұрпағының ұлықтауы - өркениеттің айшықты белгісі. Ұлы, һакім Абайды калай ұлыктаса да сыйымды екені даусыз. Ол үлгіні бүгінгі жас һәм жасамыс қауым оны оқуымен, ғибраттарын тоқуымен танытып келеді.

Қазіргі таңдағы оқырман қауымға ұсынылып отырған Абайдың жинақтарындағы өлеңдерге берілген түсініктемелер ауқымды толықтыруларды қажет ететіндей. Әрбір өлең қандай оқиғаның үстінде жазылғанын, арнау өлеңдерінің кімге арналғанын, ол адамдардың Абай өміріне катысы, яғни олар кімдер, ақынға қандай жақындығы барын, лирикалық өлеңдерінің жазылу сыры, сол кездегі тарихи окиғалардың Абай өміріне қаншалыкты әсер етті, сол оқиғаның өлеңдеріндегі қалдырған ізі - осы мәліметтердің барлығы толықтыруды, жаңартылуды керек етері даусыз.

Жалпы ақын өлеңдерінің шығу тарихы туралы деректерді жинастырып зерттеу - Абай мұрасының, оның ішінде өлеңдерінің талдануының баспалдағы екенін мойындауымыз керек.

Абайдың шығармашылық мұрасы - халқымыздың ғасырлар бойы маңызын жоймайтын рухани қазынасы. Маңызын жоймау былай тұрсын, заман өзгеріп, қоғамдық санада күрт сапырылыстар пайда болған сайын бұл қазына өзінің жаңа бір қырларымен жарқырай ашылып, қадірін арттыра түсетініне Абайдан кейінгі уакытта айқын көз жеткізді. Акынның дүниеге келгеніне бір жарым ғасыр, ал өзінің мәңгі өлмес шығармалары мен халқына сөздің ұлы мағынасында ұстаздық ете бастағанына ғасырдан астам уақыт өтті.

Менің макаламның негізгі мақсаты: қазақ әдебиетінің бас ақыны, ағартушы, қазақ сөз өнерін әлемдік деңгейге көтерген Абай Құнанбайұлының шығармашылығының жазылу тарихын, мәтіннамалык жайын анықтау. Абайдың мұрасы жайлы нағыз зерттеу төнкерістен бұрын басталды. Бірақ ақынның бізге қалдырып кеткен асыл қазынасының жан-жақты ғылыми тұрғыдан терең зерттелуі - кеңестік дәуірде ғана өріс алды. Өз халқының рухани дүниесін жаксы білемін деушілер үшін де, мәдениетті адамдар қатарына ерісемін деушілерге де Абайды білу - негізгі міндеттердің бірі.

Осы мақсаттан мынадай нақты міндеттер туындайды:

* Абай шығармашылығының әр кезеңіндегі зерттелу жайын пысықтау;
* Ақын өлеңдерінің мәтіннамалық тұрғыдан талас тудыратын жайттарға талдау жасау;
* Абай шығармаларының тарихи сипатын аша отырып, өлеңдерінің жазылу тарихын ғылыми тұрғыдан дәлелдер келтіре отырып зерттеу.

Абай өлеңдерінің шығу тарихын айқындауда ақынның өскен ортасы, яғни Абайдың айналасындағы адамдармен қарым-қатынасы, сондай-ақ, Абайдың өлеңдерінің жазылуына әсер еткен ақын өміріндегі жайттар, мәселелердің біртұтас жүйеде зерттелуі жұмыстың негізгі нысанын анықтап, шығармашылығының мәтіннамасы сабақтастыра қарастырылды

Абайдың шығармашылық мұрасы қазақ әдебиеттану ғылымының туу, ояну, даму кезеңдерінде жан-жақты, ғылыми тұрғыда зерттеле бастады. Абай шығармашылығы, өмір жолы өзінің зерттелуі, насихатталуы жағынан қазақ әдебиетінде басты орын алады. Сыншылдық, эстетикалық, бағалаушылық мәндегі мақалалар алғашқы қазақ баспасөз беттерінде Абайдың көзі тірі кезінен бастап жазыла бастады. Ғылыми, зерттеушілік мақалалар төңкеріске дейінгі дәуірге дейін жазылып, баспа бетінде жарық көрді. Абайдың ақындық өнеріне табынған казак оқығандарынын бірі - Әлихан Бөкейханов қолымен жазылған ақынның шығармашылық мұрасы жайлы тұңғыш еңбек 1903 жылы Петербургте басылған «Россия. Полное географическое описание нашего отечества» атты көп томдықтың 18 томына енгізіледі. Ә.Бөкейханов осы кітаптың «Население» деп аталған екінші бөлімін жазуға қатысқан. Екінші бөлімнің бесінші тарауы: «Распределение населения Киргизского края по территории, его этнографический состав, быт и культура» деп аталады. Абай шығармашылығына ерекше көңіл бөліп, Ә. Бөкейханов: «Наконец, как представителя нового течения в киргизской поэзий следует назвать Кунанбаева - автора многих стихотворений, изящных по форме и поэтических по содержанию (особенно описания природы). Этому же автору принадлежит хорошие переводы «Евгения Онегина» и многих стихотворений Лермонтова (который оказался наиболее понятным для киргизов), таким образом у Семипалатинских «Оленчи» (певцов) можно слышать, например, «письмо Татьяны», распеваемое, конечно, на свой мотив». Сонымен қатар, қазан төңкерісіне дейін баспа бетін көрген А. Байтұрсынов, М.Ж. Көпеев, К. Ыскаков, С. Торайғыров, М. Дулатов сынды қазақ оқығандарының Абай Құнанбайұлының шығар- машылығы туралы ғылыми-зерттеу жұмыстарының орны ерекше.

Осы жолдағы алғашқы бастама деп 1914 жылы ақынның дүниеден өткеніне он жыл толуына орай ұйымдастырылған және 1915 жылы Абайдың туғанына 70 жыл толуына арнап Нәзипа және Нұрғали Құлжановтардың өткізген әдеби кештерін айтамыз.

Абайдың әдеби мұрасы жайлы нағыз зерттеу демесек те, сол тектес мақала - деректер төңкерістен бұрын басталды. Бірақ, ұлы акынның бізге қалдырып кеткен асыл қазынасының жан-жакты ғылыми тұрғыда терең зерттелуі кеңестік дәуірде ғана өріс алды. Қазіргі кезде Абай шығармашылығын зерттеу мәселесі көптеген ғылыми еңбектердің топталуына байланысты абайтану пәні дерлік дәрежеге көтерілді. Бұл - жалпы мәдениетіміздің, соның ішінде әдебиеттану ғылымының кандай биікке қарыштағанын айқындайтын, өте бір қуантарлық жайт. Зерттеу, көп іздену талай тартыс пен айтыстардың негізінде қалыптасты.

Абай шығармашылығының идеялық-көркемдік жақтарын талдауда, бағалауда келешек зерттеушілер үшін пайдалы бағыт сілтерлік дұрыс пікірлермен бірге топшылауларын фактіге негіздемей, жай долбар, өзіндік өрісі тар көзқарас тұрғысынан бағалап, оқырмандарын адастыратын теріс көзқарастар да болған жоқ.

1889 жылдан бастап 1964 жылға дейінгі мерзімде Абай мұрасы туралы баспасөзде жарияланған, үлкенді - кішілі, нақтылы деректердің саны үш мыңнан астам болуы, әдеби жұртшылығымыздың, бұл мәселеге көп көңіл бөлгендігін көрсетсе, екіншіден, соның өзінде де белгілі бір заңдылык барын да аңғартады. Ол кандай заңдылық?

Бұл - Абай шығармашылығы өзі өмір сүрген дәуір шындығының айқын айнасы екендігін, оның шығармаларын терең зерттеп білмей тұрып, өз халқының тарихын да, тұрмыс-салтын да, идеялық тартыстарды да білуге болмайтындығын сыншы - әдебиетшілеріміздің дұрыс түсінгендігі. Ал, ол мұраны кім, қалай пайдаланады, немесе пайдаланғысы келеді, ол екінші мәселе. Бірак бәрі де Абайды тануға ұмтылды. Міне, осы тәрізді тілек мүдделерді жүзеге асыру нәтижесінде жоғарыда атап өткен үш мыңнан астам макалалар мен зерттеулер, деректер дүниеге келді.

Қазақ әдебиетінің ұлы классигі туралы үш жарым мыңдай деректердің болу фактісінің өзі - тек өз халқымыз ғана емес, баска халықтар алдында да Абайдың кім екендігін көрсете алады.

Абай шығармаларының тұңғыш баспа жүзін көруі 1889 жыл десек, содан бері қарай оның шығармашылығы арнайы сөз етіле бастады.

Ал, 1998 жылы қорғалған Көшенованың «Абайдың өлең жүйесін дамыту дәстүрлерінің XX ғасырдың басында жалғасуы» деп аталатын кандидаттық диссертация қорғалды. Мұнда зерттеуші өз уақытында ұлы ақынды поэзия әлеміндегі жаңашыл ақын ретінде санап, онын жаңалықтарын дәстүрге айналдырған ақындардың қазақ өлеңінің ырғақ өрнегін шумақ түрлерін байытуға, дамытуға қосқан үлесін зер сала айқындайды.

Сол дәстүрдің өрісін кеңейтіп, дамытқандығын нақтылы мысалдармен дәлелдеп көрсетеді. Абайдан кейінгі ақындардың шығармаларын талдай отырып, оларды өлең өрнегі саласында алдарындағы дәстүрді дамытушы жэне поэзияға өз тарапынан да жаңа үлгі - өрнектер қосқан ақындар екенін ғылыми тұрғыда дәлелдеп, әдебиеттану ғылымында бұрын соңды зерттеуге сұранып тұрған тың мәселенің мәнін ашып берумен құнды еңбек болып саналады.

Ал 1998 жылы қорғалған Күлпәш Бейбітованың «Абай дәстүрлерінің XX ғасыр басындағы қазақ поэзиясындағы жаңғыруы» деген тақырыпта қорғалған докторлық диссертациясында Абай дәстүрлерін мейлінше жарқын әрі қарымды түрде жалғастырған жаңа дәуір ақындарының шығармаларын терең зерттей отырып, XX ғасыр басында қазақ ақындарының шығармаларындағы Абай дәстүрлерінің қалыптасуы мен дамуын, сондай – ақ XX ғасырдағы қазақ әдебиетінің басылымдарындағы жанрлық - стильдік өзгерістерге байланысты осы дәстүрлердің сақталу, өрістеу жүйесіне кұнды мағлұматтар береді.

2002 жылы қорғалған А. Қартаеваның «Абай мұрасы Әуезов шығармашылығында» тақырыбында қорғалған кандидаттық диссертациясын біз М. Әуезовтың Абайдың әдеби ортасын өзінің көркем туындыларында көркемдік тәсілмен беру жолын ашуға арналған. Бұл еңбектегі ұлы ақын мен ұлы жазушы арасындағы рухани сабақтастықты дәстүр жалғастығы тұрғысынан қарастыру барысынан, екі алыптың әдеби шығармашылығындағы үндестік сырларына канығамыз.

Сонымен қатар, осы жылдардың жүзінде абайтанушы ғалым Жұмағали Ысмағұловтың ғылыми жетекшілігімен Б. Атығаевтың «Абайдың ақындық мектебіндегі аудармалық дәстүрінің қалыптасуы» атты тақырыпта жазылған кандидаттық диссертациясы бұп тақырыптың шарбағы кеңіп қарыштай дамып бара жатқандығының айғағы. Бұл зерттеу еңбекте Абай шәкірттерінің өзгеше бір қыры - аудармашылық шеберліктері жайлы толғам жасалады. Аталмыш тақырып бұрын жеке зерттеу объектісі ретінде қарастырылған жоқ. Әсіресе, күні бүгінге дейін қалың жұртшылыққа мәлім емес Тұрағұл мен Даниял аудармалары архив мәліметтері мен естеліктерге негізделе отырып, олардың өмір деректерін, әдеби мұраларын жүйелеуге тырысқан, Абайдың ақындық мектебіндегі аудармашылық дәстүрдің қалыптасу, даму жолдары туралы ғылыми тың ой-пікірлер.

Қазақстан Республикасының Ұлттық кітапханасы қызметкерлерінің атсалысуымен М. Мырзахметовтың ғылыми редакторлығымен «Абай Құнанбаев» атты библиографиялық көрсеткіш жарқ көрді. Бұл еңбектің алғашқы бетінде кұрастырушылар атынан берілген анықтамасында «Бұл көрсеткіш 1965 жылы шыккан «Абай Құнанбаев» атты басылымның жалғасы» деп айтылып өткеніндей, осы екі аралықта яғни 1988 жылғы көрсеткішке енбей қалған материалдар шоғыры қайта жинақталып, осы басылымға толықтырылып берілген. Мысалы: «Абайдың әдеби мектебі» деген бөлімде; 1964 жылғы Т. Әміреновтің «Әріп туралы бір әңгіме», 1970 жылғы М. Белбаева «Дәстүр жалғастығы», ал «Абайдың қара сөздері» бөлімінде; 1970 жылы Т.Әлімқұловтың «Асыл ойдың өрнегі», 1970 жылғы М. Мырзахметовтың ««Жувонмард» деген не?» сынды мақала - зерттеулері осы аталмыш көрсеткішке енгізілмеген тыс қалып қойған. Сонымен қатар бұл еңбектің тақырыптық ауқымы кеңейіп саралана, молыға түсуімен ерекшеленеді. Әсіресе, абайтанушы М. Мырзахметұлының «Абай Құнанбайұлы» атты өмірбаяндықбшолуында айтылған жаңаша көзқарастағы терең танымдары бұрын-соңды абайтану тарихында сөз болып көрмеген, сонылығымен ерекшеленеді.

Автор өзінің осы шағын ғана мақаласындағы зор идеялары арқылы көп кұндылықтардың бетін ашудың жолын сілтеді. Міне, сол негізде ақын өмірбаянының жаңа қырларын, оның тарихи мәнін тереңдей ашқан өте құнды еңбектер дүниеге келді. Оның айғағы Б. Байғалиевтың «Ақын өмірбаяны архив деректерінде» атты еңбегі. Бірак бұл библиографиялық көрсеткіштің ауқымы өте кең болғанымен де, тақырыптарды топтастыруда нақтылық жағы бәсеңдеу болған. Сонымен қатар сілтеме - көрсеткіштердің берілуінде жаңсақтыктарға жол берілген. Атап айтканда: 1977 жыл 20 сентябрь «Семей таңы» Қ. Мұкаметханов «Абайдың шәкірті және досы», 1982 жыл. 24 сентябрь «Жетісу» М. Мырзахметов «Достыө белгісіндей жан тебіренткен» деп берілген сілтеме - анықтамалар бұл басылымның аталмыш санында жарияланбаған. Мұндай ауытқушылықтар бірнеше жерде кездеседі.

Соңғы кездері ақынның дүниетанымы, исламиятқа қатынасы, шығысқа қатынасы сынды мәселелер өзекті тақырыпқа айналып, қызу зерттелу үстінде. «Ақынның әдеби ортасы» мәселесі де толассыз дамып, бұл тақырыптың да шарбағы кеңейе түсуде. Ақынның қара сөздерінің табиғатын ашу да жаңаша үлгіде, бұлтармасыз таза таным тұрғысында талдануда (Т. Жұртбай, Ғ. Есімов т.б.) 1995 жылдан бергі қарайғы жылдың жүзінде көптеген докторлық, кандидаттық диссертациялар қорғалып жатыр. Міне осы 1995 жылдан 2005 жылдар арлығында шоғырланған еңбектердің өзі бір библиографиялық көрсеткіштерге жүк болғалы тұр. Белгілі абайтанушы Мекемтас Мырзахметүлы «Абай мұрасы жайында сөз козғау, пікір көтеру бүкіл қазақ әдебиеті жайлы ой толғаныстармен ұштаспай тұра алмайтын рухани байланыстылықты танытады. Ал ұлы мұраны әр қырынан танып-білу ұрпақтар буыны алмасқан сайын жаңғырып, сонылық танытатын, жасампаз кұбылысөа айналмай тұра алмайды. Мұндай ұлы мұра туралы уақыт, заман талабына орай дүркін-дүркін әр тұста толық түрдегі персоналды библиографиялық көрсеткіш жасап отыру талабы да алға қойылып отырмақ» [1, 83 б.] - деп, атап көрсеткендей, келесі библиографиялық көрсеткіштің дүниеге келу толғағы жетіп тұр. Алдағы уақытта жарыққа шығуға тиіс бұл библиографиялық көрсеткіш ғылыми ізденістердің қарыштай дамып бара жатқан заман талабына сай, алдыңғы еңбектердегі орын алған кемшіліктер мен жетістіктерді басты назарға ала отырып, екі жақты хронологиялық және тақырыптық принципке негіздей отырып қайта жасау керек. Себебі библиографиялық көрсеткіш теңіз кемесінің рулін ұстаған флагман сияқты, ойды пікірді белгілі идеяға бағыттап, нақтылы жүйеге икемдеп отырады. Ал енді хронологиялық жүйеде кұрудағы мақсат, жалпы абайтану тарихының эволюциялық жайын білу үшін ажет болса, тақырыптық жүйеге құрудағы мақсат жалпы осы тақырып аясында ізденушінің көздеген нысанасына адастырмай жетелей, әрі десе ой-пікірге тез бағыттап отырады.

Жалпы қорытындылай айтқанда соңғы дәуірде ақын мұрасын танып-білуде алдыңғы кезеңдерге қарағанда, анағұрлым ілгерілеушілік болды. Оған ең алдымен қоғамдағы оң бетбұрыс игі әсер етті.

Әдебиеттер

1. Абай. Энциклопедия. – Алматы: «Қазақ энциклопедиясының» Бас редакциясы, «Атамұра» баспасы, [ISBN 5-7667-2949-9](https://kk.wikipedia.org/wiki/%D0%90%D1%80%D0%BD%D0%B0%D0%B9%D1%8B:%D0%9A%D1%96%D1%82%D0%B0%D0%BF_%D2%9B%D0%B0%D0%B9%D0%BD%D0%B0%D1%80%D0%BB%D0%B0%D1%80%D1%8B/5766729499)
2. Букейханов А. Абай (Ибраһим) Кунанбаев //Абай журналы. №2. 1992 ж.
3. Дербісәлин Ә. Абай мүрасы жаркырай бермек // Қазак эдебиеті. №35. 31 август. 1979ж.
4. Әуезов М. Абай Қүнанбаев. Макалалар мен зерттеулер. - Алматы: «Ғылым» баспасы, 1967.-391 б.
5. Қазак әдебиетінің тарихы II том. Бірінші кітап, ХУІІІ-ХІХ ғасырдағы казак әдебиеті. - Алматы: ҚазССР «Ғылым» баспасы, '961. -336 6.
6. Әуезов М. Абай мұрасы жайында,- Қазақ ССР ғылым академиясының хабаршысы. 1957, № 3, 21 б.
7. Сыздықова Р. Абай шығармалары мен 19 ғ-дағы жазу нұсқаларының тілін зерттеудің маңызы. «Қазақ тілі мен әдебиеті» (журн.), 1959, № 2
8. Жұртбай Т. «Күйесің, жүрек сүйесің...» - Алматы «Қайнар» 2009
9. Абай туралы естеліктер. Абай мұражайының кітапханасынан. –Семей, 2010
10. Ысқақова М. «Ұлы Абайға адалдық» - Семей печат, 2010
11. Байғалиев Б. Абай өмірбаяны архив деректерінде. – Алматы: «Арыс», 2001